শ্রীলঙ্কার পরিকাঠামো উন্নয়নে বড় অঙ্কের ঋণ দিল চীন!

ওয়েব ডেস্ক : আমেরিকার চাপানো শুল্কের পর বদলেছে আন্তর্জাতিক সম্পর্ক। প্রতিবেশি দেশগুলির রাজনৈতিক চরিত্রেও বদল এসেছে। এমন অবস্থার মধ্যে এবার শ্রীলঙ্কাকে (Srilanka) বড় ধরণের সাহায্য করল চীন (China)। যার ফলে বহুদিন ধরে আটকে থাকা এই দীপরাষ্ট্রের হাইওয়ের কাজ আবার শুরু হল। তবে চীনের এই সাহায্য নিয়ে ভারতের জন্য একাধিক প্রশ্ন উঠছে।

২০২২ সালে ব্যাপক আর্থিক সংকটের মধ্যে পড়েছিল শ্রীলঙ্কা (Srilanka)। সেই সময় জনতার বিক্ষোভের কারণে পতন হয়েছিল তৎকালীন সরকারের। তার পরে শ্রীলঙ্কাকে সাহায্যের হাত বাড়িয়ে দিয়েছিল ভারত (India)। ফলে ধীরে ধীরে ঘুরে দাঁড়ানোর চেষ্টা করছে এই দ্বীপরাষ্ট্র। কিন্তু যে সময় শ্রীলঙ্কা প্রবল আর্থিক সংকটের মধ্যে পড়েছিল সেই সময় তাদেরকে অর্থ সাহায্য বন্ধ করে দিয়েছিল বেজিং।

আরও খবর : মোদিকে জন্মদিনের শুভেচ্ছা জানালেন ট্রাম্প, বরফ গলছে?

কিন্তু এবার সেই চীন (China) ঋণ দিল শ্রীলঙ্কাকে (Srilanka)। জানা যাচ্ছে, এক দফায় ৪.৩ হাজার কোটি টাকা ঋণ মঞ্জুর করেছে বেজিং। এর জন্য চীনের সরকারকে ধন্যবাদ জানিয়েছেন শ্রীলঙ্কার প্রেসিডেন্ট অনুরা কুমারা দিশানায়েকে। এর ফলে কলম্বোর সঙ্গে ক্যান্ডি শহরের সংযোগকারী সেন্ট্রাল এক্সপ্রেসওয়ের ৩৮ কিলোমিটার দীর্ঘ হাইওয়ে নির্মাণের কাজ ফের শুরু হয়েছে বলে খবর।

সূত্রের খবর, আর্থিক কারণে ২০২৩ সালে এই হাইওয়ে তৈরির কাজ বন্ধ হয়ে গিয়েছিল। কিন্তু চীনের (China) এই ঋণের কারণে ফের কাজ শুরু হয়েছে। যা শেষ হবে ২০২৮ সালের এপ্রিল মাসে। তবে প্রশ্ন উঠছে, শ্রীলঙ্কার ফের একবার চীন নির্ভরতা ভারতের জন্য নতুন কোনও চাপ সৃষ্টি করবে না তো? তবে এই প্রশ্নের উত্তর ভবিষ্যৎই বলবে। অন্যদিকে, মার্কিন শুল্কবোমার কারণে বর্তমানে ভারত ও চীনের মধ্যে দীর্ঘদিন জমে থাকা সম্পর্কের বরফ ধীরে ধীরে গলছে।